Vilija Mockuvienė
Europos Parlamentas - gąsdinatis, svetimas ir savas
Kai gyveni ramų ir įprasta vaga tekantį gyvenimą Lietuvos viduryje, išgirdus kalbas apie Europos Parlamentą, dažnam norisi tik numoti ranka - jis atrodo toks tolimas, svetimas, net neįdomus.  

Briuselį ir retkarčiais paminimą Strasbūrą lietuviai įsivaizduoja vienodai visomis prasmėmis nutolusį nuo tos vietos, kur gyvename. Tačiau toks būna tik pirmas įspūdis. Tiesa yra tokia, kad Europos Parlamentas mus nematomai lydi daugelyje gyvenimo sričių. Ne be Europos Parlamento pritarimo paskirstomas biudžetas ir fondų lėšos, iš kurių gerinama mūsų gyvenimo kokybė: tiesiami keliai, remontuojami pastatai, kuriamos naujos darbo vietos. 

Tad koks gyvenimas verda tolimame, o tuo pačiu ir artimame Europos Parlamente? 
Atstovauja 500 milijonų gyventojų
Europos Parlamentas yra vienintelė tiesiogiai renkama Europos Sąjungos institucija ir viena iš didžiausių demokratinių asamblėjų pasaulyje. 754 Europos Parlamento nariai atstovauja 500 milijonų ES piliečių. Kas penkerius metus juos savo atstovais renka 27 Europos Sąjungos valstybių narių rinkėjai. Naują Parlamentą Europa rinks 2014 metais. 

Išrinkti EP nariai susiskirsto pagal politines pakraipas. Kad galėtų geriau apginti savo pozicijas, jie buriasi į politines frakcijas. Šiuo metu Europos Parlamente yra septynios frakcijos.

Didžioji dalis nuodugnaus Parlamento darbo atliekama specializuotuose komitetuose. Jie rengia pranešimus, dėl kurių vėliau balsuojama plenariniame posėdyje.

Europos Parlamentas dirba trijose vietose: Briuselyje (Belgija), Liuksemburge ir Strasbūre (Prancūzija).

Liuksemburge yra Parlamento administracinės įstaigos (generalinis sekretoriatas).

Viso Parlamento posėdžiai (plenarinės sesijos) vyksta Strasbūre ir Briuselyje. Komitetai taip pat posėdžiauja Briuselyje.

Per pastaruosius dešimtmečius Europos Parlamento galios nuolat didėjo ir dabar jis tapo vienu iš beveik visų ES teisės aktų leidėjų. Kartu su Taryba Parlamentas priima arba iš dalies keičia Komisijos pasiūlymus. Parlamentas taip pat prižiūri Komisijos darbą ir tvirtina Europos Sąjungos biudžetą.
Biudžetui kol kas nepritaria 
Kovo mėnesį vykusioje EP sesijoje svarstyta daugybė klausimų, surengta dešimtys diskusijų. 

Keturias dienas nuo ankstaus ryto iki vėlaus vakaro posėdžiavę europarlamentarai pareiškė nesutinką su Europos Vadovų Tarybos siūlomu 2014–2020 m. ES biudžetu, tačiau yra pasirengę toliau dėl jo derėtis. Jie taip pat patvirtino rezoliuciją, suteikiančią mandatą Parlamento deryboms su ES šalimis dėl žemės ūkio politikos reformos, ir pritarė taisyklėms, kurios leis greičiau išnagrinėti pirkėjų ir vartotojų skundus. 

EP nariai siekia užtikrinti, kad ilgalaikis ES biudžetas būtų pakankamai lankstus ir leistų optimaliai panaudoti išteklius bei ragina po kurio laiko atlikti ilgalaikio biudžeto peržiūrą.
Perskirstytas narių skaičius
Pastarojoje sesijoje buvo peržiūrėtas Parlamento narių skaičius. EP nariai pritarė rezoliucijai, kuria siūloma dvylikoje ES šalių, tarp jų ir Lietuvoje, 2014 metais rinkti vienu nariu mažiau nei iki šiol. Trijų vietų turėtų netekti Vokietija, nes Lisabonos sutartis neleidžia vienos šalies delegacijai turėti daugiau kaip 96 vietas (Vokietijai šiuo metu laikinai skirtos 99 vietos). 

Parlamentarai daug diskutavo apie moterų gyvenimą ES šalyse. Vienbalsiai nutarta, kad turi būti daugiau investuojama į moterų verslumą, darbo įgūdžius ir vaikų priežiūros įstaigų tinklo plėtrą. 

Ragindamas griežtinti kovą su susitarimais dėl varžybų baigties, Parlamentas siūlo įpareigoti visas ES šalis taikyti baudžiamąją atsakomybę už tokią veiklą, taip pat uždrausti lažybas dėl varžybų, kuriose dalyvauja nepilnamečiai.
Dėmesys žemės ūkiui
Ypač daug dėmesio šioje sesijoje parlamentarai skyrė žemės ūkiui. Praėjusią vasarą ir rudenį EP Žemės ūkio komitetui pateiktas rekordinis skaičius pakeitimų, susijusių su bendrosios žemės ūkio politikos reforma, – virš 7 400.  

Europos Parlamentas siūlo greičiau mažinti tiesioginių išmokų ES valstybių žemdirbiams skirtumus nei numatyta Europos Komisijos pasiūlyme. Nė vienos valstybės žemdirbio gaunamos išmokos neturėtų būti mažesnės nei 65 proc. ES vidurkio, įsitikinę europarlamentarai.

EP siūlo, kad jaunieji ūkininkai galėtų gauti ketvirtadaliu daugiau tiesioginių išmokų už ne didesnį kaip 100 ha plotą, o ES valstybės galėtų skirti daugiau pinigų smulkiesiems ūkininkams. Kartu Parlamentas parėmė Komisijos siūlymą apriboti tiesioginių išmokų dydį ūkiui iki 300 tūkst. eurų ir stipriai sumažinti išmokas tiems žemdirbiams, kurie gauna didesnes nei 150 tūkst. eurų išmokas. Šie apribojimai nebūtų taikomi kooperatyvams, kurie perskirsto išmokas savo nariams.

Kartu EP nariai siekia, kad 30 proc. ES valstybei skiriamų tiesioginių išmokų turi būti susieta su aplinkosaugos priemonėmis: pasėlių įvairinimu, esamų daugiamečių pievų, ganyklų ir ekologinių vietovių išlaikymu. Šios priemonės turėtų būti taikomos lanksčiai ir priklausyti nuo ūkio dydžio; mažesniems nei 10 ha ūkiams jos neturi būti privalomos. 
Sušildo lietuviški balsai
Atvykusiuosius į Parlamentą Strasbūre pasitinka įspūdingas 400 milijonų eurų kainavęs pastatas, Ilo atšakos pakrantėje išdygęs 1999-aisiais. Jis primena didžiulį stiklinį skruzdėlyną, kuriame nuolat kažkur skuba tūkstančiai kostiumuotų ir dokumentais nešinų žmonių. 

Kadangi Parlamentas atstovauja visiems Europos piliečiams, daugiakalbystė tapo vienas iš svarbiausių jo darbo aspektų. Parlamento dokumentai skelbiami visomis oficialiosiomis Europos Sąjungos kalbomis ir kiekvienas EP narys turi teisę kalbėti pasirinkta oficialiąja kalba. 

Kiek ramiau pasidaro, kad šioje daugiakalbėje maišalynėje išgirsti lietuvišką balsą. Dabar Lietuva Europos Parlamente turi dvylika narių, kurie turi po kelis padėjėjus, dar čia dirba vertėjai, kiti specialistai. 
Apie moteris – visus metus
Europos socialistų ir demokratų pažangiojo aljanso parlamentinėje grupėje dirbanti Vilija Blinkevičiūtė paklausta, ar europarlamentarai neatsitiktinai apie moteris prabilo kovo mėnesio sesijoje, kai minima Tarptautinė moters diena, tik nusijuokė: „Apie moteris mes kalbame ištisus metus, nes parlamente veikia aktyvus  moterų teisių ir lyčių lygybės komitetas. Aš matau ne vieną moterišką problemą. Pirmiausia moterys labai nukentėjo nuo sunkmečio, ypač padidėjo jų bedarbystė, tad būtina kuo skubiau pasirūpinti jį mažinti. Be to, neretai moterys dirba tik terminuotus darbus ir gauna mažesnį negu vyrai atlyginimą. Statistika byloja, kad daugelyje Europos Sąjungos šalių moterys už tą patį darbą, kokį dirba vyrai, gauna apie 17 procentų mažiau uždarbio. Trečioji bėda – išaugusi moterų atskirtis. Tiesiog moterims nėra sudaroma sąlygų derinti darbą ir šeimą. Labai skaudu girdėti apie įvairiapusio smurto prieš moteris protrūkius. 

Kalbant apie lyčių lygybę, Lietuva rikiuojasi maždaug per vidurį.“
Vienam energetika, kitam žemdirbiai
Kita Lietuvai atstovaujanti europarlamentarė Radvilė Morkūnaitė-Mikulėnienė priklauso vienai didžiausių - Europos liaudies partijos (krikščionių demokratų) frakcijai. Ryšių su Kėdainiais turinti Radvilė labiausiai gilinasi į energetikos aktualijas. Ji su užsidegimu kalba apie pavykusį projektą, kuriuo sėkmingai buvo patikrinti visi ES branduoliniai reaktoriai: „Europos Sąjunga gyvena saugiai, tačiau nežinia, kokia situacija greta esančiose trečiosiose šalyse. Tikiuosi, kad pavyks įgyvendinti siekį Europą sujungti vieningu energijos tiltu. Manau, kad labai svarbu būti energetiškai nuo nieko nepriklausomiems.“

Frakcijos „Laisvės ir demokratijos Europa“ pirmininko pavaduotojas Rolandas Paksas, išgirdęs lietuvišką pokalbį, mielai prie jo prisijungia. Jis neslepia kategoriškų savo nuostatų: „Jokiu būdu nesutinku, kad Lietuvai būtų mažinamas parlamentarų mandatų skaičius. Europos Sąjungoje yra tiek įvairių institucijų, kad jose labai sunku susigaudyti. Ten reikia mažinti biurokratiją. O Parlamentą, kuris yra tiesiogiai renkamas, palikčiau kaip dabar, o prisijungus naujai šaliai narei, praplėsčiau. Tačiau taip mano ne visi. Labai remiu mūsų žemdirbius, kurie pakilo į kovą už savo gerovę. Manau, jog turi būti teisinga lygybė ir išmokas visiems reikia sulyginti. Kai manęs paklausia, kur gauti trūkstamų lėšų, atsakau trumpai – sutaupyti galima ir nustojus parlamentarams kas mėnesį važinėti į Strasbūrą. Sėkmingai galima ir Briuselyje dirbti. Taip kasmet būtų sutaupoma šimtai milijonų eurų.“ 
